Яңы йыл байрамдары мәлендә балалар “Ҡыш бабай һандығы” (Д. Голубецкий, режиссеры – А. Йыһаншин) һәм “Алые паруса” (А. Грин, режиссеры – М. Күлбаев) спектаклдәрен ҡарай аласаҡ. Уларҙың премьераһы 20 һәм 22 декабргә тәғәйенләнгән. 2019 йылдың майында көтөләсәк премьера – М. Буранғоловтың “Башҡорт туйы” ла ҙур ҡыҙыҡһыныу уятты. Театр репертуарында барлыҡҡа киләсәк был әҫәр республиканың 100 йыллығына һәм Буранғоловтың тыуыуына 130 йыл тулыуға бағышлана. “Башҡорт театрҙарында башҡорт һәм татар классиктарының пьесалары булырға тейеш. Тамашасы уларҙың ҡайһыһына ғына билет һатып алһа ла, яңылышмаясаҡ. Сөнки милли театрҙарҙың тамашасыһы романтик спектаклдәргә теләп йөрөй”, – ти уның режиссеры Азат Йыһаншин. Фольклорға, йолаларға, йырға-бейеүгә бай спектакль репертуарҙың бер биҙәгенә әүерелер, тип көтәбеҙ.